Анэхэм пщIэ хуащI, лъагэу яIэт
Урысей Федерацэм и Президентым 1998 гъэм къыдигъэкIа унафэ щхьэ-хуэм тету, ди къэралым Анэм и махуэр щэкIуэгъуэм и иужьрей тхьэмахуэ махуэм ягъэлъапIэ. Махуэшхуэр ди республикэм и къалэхэмрэ къуажэхэмрэ гукъинэжу щекIуэкIащ. Аруан щIыналъэм хыхьэ Чёрнэ Речкэ къуажэм ЩэнхабзэмкIэ и унэми абы хуэгъэпса пшыхь дахэ щызэхэтащ. Ар къызэригъэпэщащ икIи иригъэкIуэкIащ а къуажэм ЩэнхабзэмкIэ и унэм и художественнэ унафэщI, уэрэджыIакIуэ Бекъул Аслъэн.
Концертыр къызэрагъэпэщыным-кIэ къадэIэпыкъуащ Аруан щIыналъэ ад- министрацэм щэнхабзэмкIэ и къудамэм и унафэщI Хьэх Ритэ.
Къуажэм и курыт еджапIэм и пэщIэдзэ классхэм я еджакIуэхэм зи махуэр зыгъэлъапIэхэм яхуэгъэзауэ ягъэхьэзыра видео-хъуэхъухэр къагъэлъэгъуащ. Я анэхэмрэ анэшхуэхэмрэ ятеухуа усэ купщIафIэхэм ахэр гъэхуауэ къеджащ, зыхуэгъэзахэм я нэпсыр къригъакIуэу.
Чёрнэ Речкэ къуажэ администрацэм и Iэтащхьэ Куп Руслан концертым кърихьэлIахэм защыхуигъазэм, къыхигъэщащ анэхэм, бзылъхугъэхэм жылагъуэм, гъащIэм мыхьэнэшхуэ зэрыщаIэр. Ар анэхэм ехъуэхъуащ узыншагъэ, унагъуэ насып, бын гуфIэгъуэ щымыщIэну, гузэвэгъуэ ямылъагъуну, гъащIэ кIыхь къагъэщIэну.
Чёрнэ Речкэ къуажэм ЩэнхабзэмкIэ и унэм щрагъэкIуэкIа махуэшхуэ концертыр ягъэдэхащ уэрэджыIакIуэ Хъаний Аскэррэ «Славянка» уэрэджыIакIуэ ансамблым хэтхэмрэ. Пшыхьыр зыгъэдэ-хахэм анэхэмрэ анэшхуэхэмрэ гум къыбгъэдэкI псалъэ гуапэ куэд хужаIащ.
КърихьэлIахэм пшыхьыр нэгузыужь, гукъинэж икIи гъэщIэгъуэн ящыхъуащ. Анэхэмрэ анэшхуэхэмрэ фIыщIэ хуащIащ концертыр къызэзыгъэпэщамрэ ар зыгъэдэхахэмрэ.
ТЕКIУЖЬ Заретэ.
